永州西亭
作者：呂本中
朝代：宋

paragraphs: 舊聞西亭勝，獨盛湘湖間。
山秀水亦好，千里在憑欄。
今來乃不然，眼境故未寛。
環城但濁水，滿目唯荒山。
如何柳司馬，肯爲此解顔。
始知憂慮久，方覺所遇安。
我從避地來，山水亦飫觀。
初不厭嶺嶠，况敢嫌荆蠻。
徘徊念昔人，亦作故意看。
所慚二三子，來不倦躋攀。
開軒納微涼，共享一日閑。
說詩到雅頌，論文參誥盤。
快若箭破的，圓如坂下丸。
此樂固可樂，此盟安得寒。
天暑畏道路，時危安阻難。
相逢得少款，莫問何時還。
何須待杯酒，始盡平生歡。